# Payis du Velin

Planêse
Le payis du Velin$^,$$^,$$^,$$^,$$^,$ (le pays du Velin en francês) ou ben tot simplament le Velin$^,$$^,$ est una plana et pués una règ·ion naturèla du Bâs-Dârfénât, que sè trôve a riva gôche du Rôno et u levant de la mètropola liyonêse, qu’il at entretenu de relacions changientes pendent les siècllos. Il est per lyé qu’il est étâ entègrâ dediens le mondo galo-romen et pués la crètientât. Cél vêsinâjo èxplique l’enveya qu’at oposâ les Dârfins a la mêson de Savouè u Moyen Âjo por sa possèssion.
Aprés cinq siècllos de relègacion, dapués la rebênâda endustriâla u XIX$^{émo}$ siècllo, son tèrritouèro est étâ rapondu a la mètropola liyonêse que lyé semondéve les més lârges possibilitâts de dèvelopament. Franc urbanisâ et endustrialisâ dapués le XIX$^{émo}$ siècllo, l’èspâço naturèl est a châ pou étâ remplaciê, et pués l’identitât agricola et campagnârda quâsi èfaciê.
Y-ora, le Velin est administrativament divisâ entre-mié les dèpartaments du Rôno et de l’Isera et pués la mètropola de Liyon.

## G·eografia

Le Velin at la fôrma d’un carrâ d’una vengtêna de kilomètros de fllanc. Il est franc dèlimitâ a bise et u cuchient per le côdo du Rôno lé-amont et lé-avâl Liyon et pués per doux de ses afolents de riva gôche : u levant le cors de desot oriantâ mié-jorn-bise de la Borbra u confolent avouéc le fllevo un pou devant cela de la reviére d’En ; u mié-jorn, la modèsta regôla de l’Ôson s’ècole de levant en cuchient et pués sè jéte dediens le Rôno sus la comuna de Ceresins.
Cela petite plana de vers les 400 km$^2$ sè presente come un plan legiérement rêdo de levant en cuchient d’una centêna de mètros entre-mié vers les 270 et 170 mètros de hiôt. La difèrence est brâvament nète entre-mié cél compartiment dèprimâ et les tèrritouèros encâdrants.
A bise, la Coutiére de la Domba presente son rampârt uniformo de més d’una centêna de mètros de hiôt outre le Rôno ; u levant, en-dessus de ses bârmes, le platél calquèro de l’Ila-Crèmiô monte a més de 400 mètros. U mié-jorn, les Tèrres frêdes du Dârfénât alegnont lyors laniéres de levant en cuchient entre-mié 400 et 700 mètros, et pués y at les Bârmes viènêses que sont 100 a 400 mètros més hiôts que le Velin. Se diont oncor qu’u cuchient le platél liyonês est la dèrriére partia du Massis centrâl u pied dus monts du Liyonês, nen assuiront que solèt le Velin semondéve des condicions idèâles por s’y èpatar una granda agllomèracion.

## Transpôrts

Cél payis est dèssèrvi por un mouél de gâres, le grand nuod fèrrovièro de Liyon avouéc, que comprend les gâres de Liyon-Pârt-Diô (premiére gâra d’Arpetania), Liyon-Jian-Macé et Liyon Sant-Ègzupèri TGV (prés de l’aèrogâra Sant-Ègzupèri).
La legne Liyon-Pèrrâche - Marselye-Sant-Chârlo (per Grenoblo) dèssèrvét les gâres de Venécié et Sant-Priét, et pués cela de Paris-Liyon - Marselye-Sant-Chârlo dèssèrvét les gâres de Cent-Fonts, Fêsins et Ceresins.
Les ôtres fês, le Chemin de Fèr du Levant de Liyon dèssèrvésséve les gâres de Vilorbana, Dessines, Mêsiô, Pusegnê, Janèriê et Pont-de-Charués. Y-ora, le tramevê T3 de la baragne TCL circule sus cela legne dapués Liyon dês qu’a Mêsiô.
La plana est atot dèssèrvia por d’ôtros transpôrts urbens de l’agllomèracion de Liyon : les 7 legnes de tramevê, les legnes de mètrô A, B et D et pués un mouél de legnes de bus.

## Notes et rèferences
### Notes

* ↑ Le payis est atot cognu come la Planêse (la plaine de Lyon en francês).

### Vocabulèro

* Varianta dârfénouèsa de « châtél » m.
* Varianta dârfénouèsa de « châtél » m.
* ↑ Varianta dârfénouèsa de « châtél » m.
* ↑ Varianta dârfénouèsa de « étot » adv. Varianta dârfénouèsa de « coment » prèp.
* ↑ Varianta dârfénouèsa de « retranscrita » pp f.
* ↑ Varianta dârfénouèsa de « liyonêsa » a f.
* ↑ Varianta dârfénouèsa de « entretegnu » pp m.
* ↑ Varianta dârfénouèsa de « los » art mpl.
* ↑ Varianta dârfénouèsa de « o est » loc v.
* ↑ Varianta dârfénouèsa de « dedens » prèp.
* ↑ Varianta dârfénouèsa de « vesenâjo » m.
* ↑ Varianta dârfénouèsa de « dês » prèp.
* ↑ Varianta dârfénouèsa de « èfaciêe » pp f.
* ↑ Varianta dârfénouèsa (y-orà en grafia sarrâ) de « ora » adv. Varianta dârfénouèsa de « sarrâye » pp f.
* ↑ Varianta dârfénouèsa de « codo » m.
* ↑ Varianta dârfénouèsa de « d’amont » loc adv.
* ↑ Varianta dârfénouèsa de « d’avâl » loc adv.
* ↑ Varianta dârfénouèsa devant una voyèla de « sos » a poss mpl.
* ↑ « afolents » mpl est le mot dârfénouès por « aflluents » mpl.
* ↑ « confolent » m est lo mot dârfénouès por « regonfllo » m.
* ↑ « regôla » (regôlà en grafia sarrâ) f est lo mot dârfénouès por « rio » m.
* ↑ Varianta dârfénouèsa (comunà en grafia sarrâ) de « comena » f.
* ↑ Varianta dârfénouèsa de « petiôta » a f.
* ↑ Varianta dârfénouèsa de « legiérament » adv.
* ↑ Varianta dârfénouèsa de « nèta » a f.
* ↑ Varianta dârfénouèsa de « des » art mpl.
* ↑ Varianta dârfénouèsa (grandà en grafia sarrâ) de « granta » a f.
* ↑ Varianta dârfénouèsa de « grant » a m.
* ↑ « les ôtres fês » loc adv est le parlament dârfénouès por « los ôtros côps » loc adv.
* ↑ « dês qu’a » loc prèp est le parlament dârfénouès por « tant qu’a » loc prèp.

### Rèferences

* 1 2 3 (fr) André Devâls, « Essai sur la langue vulgaire du Dauphiné septentrional au Moyen Âge », Tèsa, Univèrsitât Grenoblo, Paris, H. Welter, Liyon, Aug. Cote, 1892, pp. 162, 223 et 302 [→ Planḗzi].
* 1 2 Prononciacion en arpetan dârfénouès du pouent « 912. Sant-Priét » de l’ALF retranscrite d’aprés la nôrma AFE.
* 1 2 (fr) « Contes patoisants san-priods », Sant-Priét, Les Amis du vieux Saint-Priest, “La San Priode”, 2007.
* 1 2 (fr) Emanuél Pilyot de Touèri et Ulisso Chevaliér, « Dictionnaire topographique de l’Isère » [PDF], Romans-sus-Isera, Imprimerie Jeanne d’Arc, 1921, p. 361.
* ↑ (fr) Bravard Yves, Le bas Dauphiné recherches sur la morphologie d’un piémont alpin, Grenoblo, Allier, 1963, 504 p., p. 266-270.